钦定古今图书集成/明伦汇编/皇极典/第243卷 > 易经 > 《明夷卦》
## 钦定古今图书集成/明伦汇编/皇极典/第243卷 > 易经 > 《明夷卦》

《象》曰：明入地中，明夷。君子以莅众，用晦而明。

〈程传〉明所以照，君子无所不照，然用明之过则伤于察，太察则尽事而无含弘之度，故君子观“明入地中”之象于莅众也，不极其明察而用晦，然后能容物和众，众亲而安，是“用晦”乃所以为明也。若自任其明，无所不察，则己不胜其忿疾，而无宽厚含容之德，人情睽疑而不安，失莅众之道，适所以为不明也。古之圣人，设前旒屏树者，不容明之，尽乎隐也。